
1. CONTEXTUL SOCIAL-POLITIC AL DESFĂŞURĂRII ALEGERILOR

1.1. Bilanţul guvernării socialiste

La 33 de ani după dictatura lui Francisco Franco, Spania s-a transformat într-un mod extraordinar, mai ales în ultimele decenii. După anul 2004, guvernul socialist condus de Jose Luis Rodriguez Zapatero a contribuit în mod decisiv la modernizarea ţării. Spania, o ţară profund catolică, a reuşit să depăşească limitele anacronice, simplificând legea avortului, autorizând chiar relaţiile homosexuale. 

Primul-ministru spaniol, Jose Luis Rodriguez Zapatero, este considerat în prezent unul dintre cei mai importanţi reprezentanţi ai mişcării socialiste. El a fost cel care a lansat curentul Noua cale, caracterizat drept un socialism pragmatic şi eficient. Guvernarea din perioada 2004-2008 a reuşit să realizeze o creştere economică anuală constantă a PIB-ului, de 3,4%. Şomajul a fost redus considerabil, atingând nivelul de 8,4% în 2007 (faţă de 11,4% în 2004). În acest scop, au fost create 3 milioane de noi locuri de muncă, mai multe decât în Germania, Franţa sau Marea Britanie la un loc. Bugetul ţării a înregistrat un excedent de 50 miliarde euro, 2,3% din PIB, faţă de 1,8% în 2006. Nivelul venitului pe cap de locuitor a devansat Italia, iar guvernul a propus ca, în 4 ani, să devanseze nivelul Franţei. În discursurile sale, premierul spaniol a anunţat că aceasta este doar prima etapă a unui program amplu de dezvoltare a Spaniei moderne.

În ultima perioadă, însă, indicatorii macroeconomici au arătat o încetinire a creşterii sectorului construcţiilor şi a lucrărilor publice, în care munceşte actualmente 13% din populaţia activă. Creşterea inflaţiei (4,4%) a dus la scăderea consumului. În aceste condiţii, unul din artizanii "miracolului spaniol", ministrul economiei, Pedro Solbes, care îşi anunţase retragerea, va rămâne probabil la conducerea ministerului său.

Spania se află la încheierea unui ciclu economic ce a dus la o dezvoltare economică deosebită, datorată mai ales integrării în Uniunea Europeană. Din 1986 şi până în 2000, "modelul spaniol" a  reprezentat o integrare de succes, ca şi Irlanda, dar, în acest moment, va avea nevoie de o reformă în profunzime: specializare tehnologică, creşterea competitivităţii, flexibilizarea pieţei şi creşterea investiţiilor în cercetare şi dezvoltare
.

În contextul evoluţiei economice pozitive, marcată de o creştere economică susţinută, de un şomaj cu nivelul cel mai scăzut din 1979 până în prezent, Partidul Socialist a încercat să negocieze permanent cu formaţiunile de extremă-dreapta. Partidul Popular a criticat vehement această politică, dar analiştii au scos în evidenţă schimbările importante ale scenei politice spaniole
.

Democraţia spaniolă s-a constituit prin pactul făcut între forţele politice din perioada dictaturii franchiste împotriva extremei drepte (1939-1975). Cadrul constituţional creat în 1977 a permis coabitarea mai multor orientări politice diferite. După trei decenii, forţele conservatoare au rămas încă latente şi s-au manifestat în perioada de tranziţie (1975-1982).

Forţele de stânga au încercat să supună dezbaterii publice pe cei care au participat la evenimentele tragice din timpul dictaturii. Această realitate istorică a marcat evoluţia politică actuală, modul în care s-a structurat statul. "Legea memoriei" nu a avut scopul de a pedepsi pe foştii colaboratori cu fasciştii, ci a încercat să redea demnitatea victimelor dictaturii franchiste. În acest demers, guvernul lui Zapatero a avut sprijinul Partidului Socialist, al Stângii Unite, al Stângii             Republicane din Catalonia, precum şi, parţial, al unor partide de centru basce (Partidul Naţionalist Varco) şi catalane. Acest sprijin a reprezentat în Parlament o pondere de 57%, care s-a confruntat cu Partidul Popular (37%).

Acceptarea statutului de autonomie pentru Catalonia şi Ţara Bascilor (puternic asuprite în timpul lui Franco) a fost un pas important în construcţia statului modern. Acest fapt a determinat reacţii puternice din partea dreptei spaniole. Atitudinea Partidului Popular, de a critica Partidul Socialist pentru poziţia sa de negociere cu formaţiunile politice autonomiste, are legătură cu acest trecut.

Guvernul socialist a continuat procesul modernizării statului spaniol şi negocierile cu autorităţile autonome, încercând pe cât posibil să respecte "pactul de pace" menit a duce la încetarea atentatelor. 

Dezbaterile referitoare la reforma statutului Cataloniei au debutat dificil, fiind considerate timide de partidele din Catalonia şi respinse total de partidele de dreapta din Spania (în special de Partidul Popular). Negocierile de pace cu reprezentanţii Ţării Bascilor au fost blocate după atentatul din 30 decembrie 2006, de pe aeroportul Barajas. De acest blocaj a profitat opoziţia, criticând din nou guvernul socialist. După atacurile liderului popular Mariano Rajoy din Parlament, opinia publică a fost alături de guvernul socialist, respingând atitudinile extremiste. 

Din exterior, Spania apare ca o ţară deschisă şi dinamică, dar în interior ea este fragilizată de tensiunile dintre statul central şi naţionalismul basc sau catalan
. 

Modelul teritorial spaniol a fost rezultatul unui compromis negociat de toate forţele politice după dispariţia lui Franco, care a dus la elaborarea unei Constituţii, în 1978. Ea a prevăzut, la articolul 2, dreptul la autonomie al "naţionalităţilor", termen considerat de specialişti destul de ambiguu, în contextul în care adesea s-a folosit termenul de "comunităţi teritoriale". Regiunile istorice (Catalonia, Ţara Bascilor şi Galiţia) au obţinut un regim aparte faţă de celelalte. Acest caracter deschis al prevederilor constituţionale a oferit multe posibilităţi de acţiune partidelor naţionaliste.

În primăvara anului 2006, comunităţile Valencia, Catalonia şi Andaluzia au obţinut reforma statutului lor de autonomie. Multe schimbări au fost acceptate şi pentru alte zone (Galiţia, Aragon, Murcia, Canare, Baleare, Castilia, Asturia, Ţara Bascilor). Aceste schimbări au avut ca efect consolidarea capacităţii lor de autogestionare, iar la rândul lor, aceste regiuni au sprijinit substanţial guvernul socialist. Un sprijin important a fost acordat şi de monarhia spaniolă. 

Problema bascilor a rămas una din cele mai grave probleme, care a dus în ultimii 40 de ani la moartea a aproape 1000 de persoane. În această perioadă, guvernul spaniol a negociat cu organizaţia separatistă ETA. În ultimele luni a fost arestat liderul formaţiunii naţionaliste de extremă-stânga Batasuna, Arnaldo Otegui, şi alţi reprezentanţi ai acestei mişcări. După atentatul din 30 decembrie 2006, de pe aeroportul Barajas din Madrid, şi după cel din 4 februarie 2007, dialogul a fost puternic afectat şi s-a întrerupt. Procurorul general a suspendat pentru 3 ani activitatea a două partide basce, pentru asociere ilicită şi deturnare de subvenţii şi pentru colaborare cu grupuri teroriste. Guvernul socialist a întrerupt negocierile cu ETA, afirmând că o societate liberă şi bazată pe statul de drept nu poate recunoaşte o organizaţie teroristă ca interlocutor politic.

În anul 2007, "Legea egalităţii", votată în Parlament, a interzis ca pe listele electorale să fie mai mult de 60% din candidaţi de acelaşi sex. Această lege a obligat întreprinderile cu mai mult de 250 angajaţi să negocieze pentru a realiza o egalitate între sexe în rândul angajaţilor. Conform legii, consiliile de administraţie ale societăţilor comerciale ar trebui, în timp de 8 ani, să aibă în componenţa lor 40% femei. La alegerile legislative din 9 martie, Partidul Socialist a avut 49% femei pe listele electorale (faţă de 42% în 2004).

Ca un aspect unic în Europa, merită de subliniat că în Spania,  au fost înfiinţate Curţi speciale de justiţie care judecă actele de violenţă în familie.

1.2. Noua cale - model specific al social-democraţiei europene

Încă din anii 2000, Jose Luis Rodriguez Zapatero a prezentat oficial, la al 35-lea Congres al PSOE, orientarea sa politică denumită "Noua cale", care viza să concilieze justiţia socială şi economia de piaţă. Încă de la preluarea conducerii Partidului Socialist, el a anunţat că Spania va intra într-o perioadă a modernităţii. În politica externă s-a produs o schimbare importantă, prin desprinderea de puternica influenţă a SUA şi prin apropierea de Germania şi Franţa. Au fost retrase trupele spaniole din Irak şi a fost sprijinită adoptarea Tratatului Constituţional la nivelul Uniunii Europene. 

În această perioadă, în Spania au fost iniţiate şi aplicate numeroase reforme civile şi sociale: a încetat obligativitatea de a preda religia în şcolile publice, au fost admise mai uşor divorţul şi avortul, a fost realizată înnoirea Codului Civil şi, mai ales, a fost abordată problema dificilă a autonomiei regiunilor (în special revizuirea statutului şi finanţării lor). În ianuarie 2005, guvernul socialist a respins însă proiectul preşedintelui guvernului basc de a da o mai mare autonomie regiunilor.

Curentul "Noua cale", elaborat încă din anii '90, a susţinut în principal obţinerea păcii interne în Spania. În domeniul economiei, "Noua cale" a adoptat evoluţia liberală, mai ales sub influenţa lui Jordi Sevilla, apropiat al liderului socialist, împreună cu care acesta a încercat să reformuleze valorile profunde ale "noului socialism". Această orientare a fost puternic influenţată de ideile lui Jurgen Habermas, de liberalismul american al lui John Rawls şi al britanicului Anthony Giddens. Totuşi, această orientare s-a dorit diferită de cea "de-a treia cale" a lui Tony Blair, focalizându-se pe problemele celor săraci şi ale tinerilor.

La elaborarea acestei concepţii au participat mai mulţi intelectuali spanioli, strânşi în jurul Federaţiei Socialiste de la Universitatea Leon Enrique Martinez (Trinidad Jimenez, Jesus Caldera, Antonio Cuevas, Torres Mora etc.). 

Această nouă concepţie social-democrată a promovat legătura dintre acest tip de societate şi libertatea individuală, printr-un concept inspirat de "socialismul libertarian". În acelaşi timp, această nouă orientare a încercat să recupereze dimensiunea solidară a umanităţii, dialogul ca formă de comunicare socială şi politică.

În 25 iunie 2000, a fost prezentat oficial programul mişcării în care se menţiona: construcţia unei societăţi tolerante faţă de străini, indiferent de cultura lor; prioritate acordată educaţiei tinerilor şi crearea unor noi locuri de muncă pentru aceştia; crearea condiţiilor pentru ca părinţii să se poată ocupa de creşterea copiilor şi de îngrijirea bătrânilor; promovarea culturii; sprijinirea persoanelor care au nevoie de ajutor; susţinerea persoanelor cu iniţiativă şi calităţi de antreprenor.

Liderul partidului, Jose Luis Rodriguez Zapatero, a devenit renumit pentru stilul unic de a dialoga deschis, de a aborda poziţii constructive în favoarea intereselor generale. Zapatero a propus, încă din anul 2000, "Pactul libertăţii" contra terorismului. El a încercat să producă o schimbare a societăţii spaniole, prin calm şi devotament, prin respect reciproc între părţile aflate în negociere.

S-a considerat că trebuiau promovate aceste schimbări, întrucât societatea şi nevoile oamenilor s-au schimbat. S-a dat o nouă interpretare libertăţii, incluzând accesul egal la treptele superioare ale ierarhiei sociale, asigurarea, în acelaşi timp, a  condiţiilor pentru afirmarea libertăţilor individuale şi a egalităţii sociale. Conform acestei concepţii, o condiţie esenţială a realizării acestor obiective este schimbarea radicală a situaţiei morale, intelectuale şi materiale a majorităţii populaţiei. Fiecare individ ar trebui să combată consecinţele negative ale individualismului. În acest context, liberalismul politic nu se confundă cu liberalismul economic şi nici cu neoliberalismul. Se afirmă că această "cale nouă" poate îmbina virtuţile liberalismului cu scopurile socialismului.

Promovând republicanismul, curentul "Noua cale" a pus în centrul dezvoltării un nou civism, manifestat de cetăţeni egali în faţa legii, liberi şi fraterni. Republicanismul se va baza, aşadar, pe responsabilitatea publică a cetăţenilor. Calităţile civice vor implica libertatea şi bunăstarea individuală, unicul scop al dezvoltării sociale. Acest tip de socialism va stimula proprietatea individuală, produsul forţei creatoare a muncii, supraveghind ca aceasta să nu influenţeze negativ libertatea şi egalitatea dintre cetăţeni.

În anul 2000, documentul intitulat "Noua cale" a încercat să pună în evidenţă soluţiile de  reînnoire a proiectelor politice şi sociale promovate de socialismul democratic, pentru recucerirea încrederii cetăţenilor. Noua orientare a urmărit, în principal, realizarea unei creşteri economice permanente, care să permită aplicarea principiilor fundamentale ale Revoluţiei franceze: libertate, egalitate, fraternitate. Deşi a fost des criticat în rândul partidului socialist ca fiind socialism liberal, acest curent a continuat să susţină că este posibilă plasarea în zona unei interacţiuni benefice a celor două orientări.

La actualele alegeri, Partidul Socialist a prezentat un program în care au fost reafirmate intenţiile de a aborda deschis problema terorismului, de a respecta instituţiile, de a face compatibile creşterea economică şi redistribuirea bogăţiei, de a aplica politica parităţii, de a moderniza comunicarea politică. Cu acest prilej, Partidul Socialist Muncitoresc Spaniol a putut raporta îndeplinirea, aproape în totalitate, a angajamentelor electorale din 2004. Programul pentru perioada 2008-2012 este la fel de ambiţios şi implică impulsionarea politicilor sociale şi societale, care au făcut din Spania o ţară a avangardei transformărilor sociale.

1.3. Un sistem politic în schimbare

Pe 27 mai 2006 au avut loc alegerile municipale din Spania, în urma cărora Partidul Popular a ieşit victorios, devansându-i pe socialişti cu 0,7%.

Partidul Popular a obţinut o victorie relativă în alegerile municipale din 2006, cu 35,6% din voturi, faţă de 34,9% obţinute de Partidul Socialist. Pe listele sale au câştigat locuri şi reprezentanţi ai comunităţii de români.

În ceea ce priveşte alegerile parlamentare, în legislatura 2004-2008 au fost reprezentate 13 partide politice:

· Partidul Socialist Muncitoresc (PSOE), formaţiunea primului-ministru Jose Luis Rodriguez Zapatero, fondată în 1879. Ea a avut 164 deputaţi în Camera inferioară a Parlamentului;

· Partidul Popular (PP), principalul partid de opoziţie, condus de Mariano Rajoy, fondat în1977. El a deţinut 148 locuri în Parlament;

· Convergenţă şi Uniune în Catalonia (CiU), alianţă electorală constituită în 1978, condusă de Artur Mas, cu 10 mandate;

· Esquerra republicana din Catalonia (ERC), formaţiune catalană de stânga, creată în 1931, condusă de Josep Lluis Carod-Rovina. A deţinut 8 mandate;

· Partidul Naţionalist basc (PNV), formaţiune naţionalistă şi democrat-creştină, creată în 1984, condusă de Josu Jon Imaz. A avut 7 mandate;

· Coaliţia Canare, formaţiune regionalistă, aliată a Partidului Popular. A avut 3 mandate;

· Blocul Naţionalist din Galiţia, partid naţionalist, creat în 1982 şi condus de José Manuel Beiras. A deţinut 2 mandate;

· Stânga Unită (IU), alianţă electorală de stânga, creată în 1986. A avut 2 mandate;

· Iniţiativa Verzilor din Catalonia-Stânga Unită şi Alternativă (ICV-EUA), alianţă a partidelor regionaliste şi ecologiste catalane. A avut 2 mandate;

· Stânga din Valencia (EV)-Stânga Unită a Valenciei (EUPV), formaţiune naţionalistă ce a deţinut 1 mandat;

· Hunta din Aragon (CHA), partid naţionalist ce a acţionat pentru autonomia Aragonului. A avut 1 mandat;

· Solidaritatea bască (EA), formaţiune naţionalistă ce a deţinut 1 mandat;

· Navara, da (NB), formaţiune ce a militat pentru ataşarea la Ţara Bascilor. A avut 1 mandat.

2. ALEGERILE LEGISLATIVE DIN 9 MARTIE 2008

2.1. O campanie electorală tensionată

Campania electorală oficială a început pe 22 februarie 2008 şi a fost o campanie tensionată, întrucât înaintea alegerilor, cele două formaţiuni politice aflate în confruntare, Partidul Socialist şi Partidul Popular, erau aproape la egalitate în anchetele de opinie.

În cadrul dezbaterilor televizate, s-au confruntat direct Jose Luis Rodriguez Zapatero, actualul prim-ministru, şi Mariano Rajoy, liderul Partidului Popular. Dezbaterea a fost urmărită de 13 milioane de telespectatori. Tonul confruntării a fost agresiv, mai ales în problemele legate de lupta împotriva terorismului. După dezbatere, 46% din telespectatori au considerat că Jose Luis Rodriguez Zapatero a câştigat confruntarea, iar 42% l-au dat câştigător pe Mariano Rajoy
.

O altă dezbatere televizată i-a avut drept protagonişti pe ministrul economiei, Pedro Solbes, şi pe Manuel Pizaro, un mare om de afaceri, candidat al popularilor la funcţia de ministru al economiei. Acesta a atras atenţia că electoratul spaniol va avea de ales între două modele: cel socialist, dominat de şomaj, inflaţie şi incertitudine, şi modelul alternativ, al securităţii şi folosirii forţei de muncă.

De cealaltă parte, Pedro Solbes a replicat faptul că modelul popular, bazat pe scăderea impozitelor, va favoriza pe cei bogaţi şi va pune în pericol programele sociale. Încetinirea economică a fost principalul punct de atac al opoziţiei, dar guvernul socialist a invocat cauze legate de evoluţia mediului economic internaţional.

Pentru prima dată, imigraţia a devenit temă importantă a campaniei electorale, în condiţiile în care străinii reprezintă 10% din populaţia ţării (23% în Catalonia). Partidul Popular a propus înfiinţarea unei agenţii care să aplice un sistem de acordare a vizelor celor apţi de a se integra. Guvernul socialist a legalizat situaţia a 600.000 de imigranţi, dar mai sunt 300.000 de imigranţi ilegali (1 milion, conform Partidului Popular). Semnificativ este faptul că 56% din spanioli sunt preocupaţi de fenomenul imigraţiei. Încetinirea construcţiilor de locuinţe ar putea afecta integrarea imigranţilor cu calificare scăzută, ceea ce ar putea duce la tensiuni sociale.

În timpul campaniei electorale, a fost lansat un manifest semnat de 5000 de persoane şi de 1 milion de salariaţi. Această "coaliţie culturală" şi-a exprimat indignarea faţă de campania calomnioasă a Partidului Popular şi sprijinul clar pentru Jose Luis Rodriguez Zapatero. Sprijinul a fost consemnat într-o platformă de susţinere intitulată Paz (pace), în care a fost apreciată gestionarea pozitivă a situaţiilor critice şi adoptarea unor legi moderne (legea parităţii, aprobarea căsătoriilor între homosexuali). Coaliţia a acuzat dreapta, considerată retrogradă şi radicală. 

Analiştii au apreciat că factorii decisivi ai campaniei electorale au fost: mobilizarea electoratului, dezbaterile televizate şi desfăşurarea atentatului din timpul campaniei electorale, în care şi-a pierdut viaţa un membru al Partidului Socialist.

Programul electoral socialist a precizat cele trei axe principale ale dezvoltării viitoare: bunăstarea socială şi locurile de muncă; inovaţia şi dezvoltarea durabilă; libertatea şi coabitarea şi drepturile cetăţenilor. După 4 ani, guvernul socialist şi-a propus creşterea salariului minim de la 600 la 800 euro şi creşterea pensiilor minime la 700 euro (pentru o persoană singură) şi 850 euro (pentru un cuplu). 

În programul electoral, socialiştii au promis desfiinţarea taxei pe succesiune şi crearea a încă 2 milioane de noi locuri de muncă, până în 2012. În program s-a prevăzut dublarea numărului de creşe şi o primă de 2500 euro pentru naşterea unui copil.

În campania electorală, Partidul Popular a propus relansarea consumului şi a activităţii economice, ţinând cont de ultimele evoluţii ale mediului economic spaniol. Aceste obiective se vor realiza, în concepţia popularilor, prin scăderea impozitelor pe profit pentru întreprinderi, cu 5 procente (25% pentru întreprinderile mari şi 20% pentru întreprinderile mici şi mijlocii). Conform programului lor, se vor scădea şi impozitele pe venit pentru populaţie şi eliminarea impozitelor pe venit pentru veniturile inferioare (16.000 euro pe an). În prezent, doar cei cu venit de 9000 euro pe an nu plătesc impozit pe venit. Popularii au promis şi o scădere a impozitelor pe venit pentru femeile active, întrucât trebuie compensate inegalităţile actuale de pe piaţa muncii. 

În campania electorală, Partidul Popular a afirmat că guvernul lui Zapatero este un pericol pentru economie şi pentru familiile spaniole. Campania sa a vizat tema menţinerii unităţii naţionale, combătând politica socialistă de consolidare a autonomiei regiunilor. Problema bascilor a fost considerată de populari drept "un cancer" care atacă societatea spaniolă.

Partidul Popular a acuzat Partidul Socialist că a distrus fundamentele "Pactului de la Moncloa", încurajând autonomiile regionale şi radicalizând naţionalismul local.

Sondajele de opinie arătau însă că spaniolii au fost preocupaţi, în principal, de problemele economice (de şomaj-40%, de locuinţe-32,9%) şi mai puţin de teme legate de autonomie. 

2.2. Rezultatele alegerilor şi semnificaţia lor politică

Parlamentul spaniol (Cortes generales) cuprinde două Camere: Senatul şi Congresul Deputaţilor. În Congres sunt aleşi 300-400 deputaţi, pentru un mandat de 4 ani, prin scrutin proporţional plurinominal (sistem d'Hondt), în cadrul provinciilor spaniole (cu excepţia Centa şi Melilla).

Fiecare din cele 50 de provincii aleg cel puţin 2 deputaţi (1 pentru Melilla), restul locurilor fiind repartizate în funcţie de populaţia provinciilor. Numărul mediu de deputaţi pentru o provincie este de 6,7. O listă trebuie să obţină minimum 3% din voturi pentru a fi reprezentată în Congresul Deputaţilor.

În Senat sunt 208 locuri, senatorii fiind aleşi prin vot universal (senatorii provinciali). Fiecare provincie alege, oricare ar fi numărul de locuitori, câte patru senatori, cu excepţia provinciilor Centa şi Melilla, care sunt reprezentate de câte doi senatori, de Insulele Baleare, Canare şi marile insule (Grande Canare, Mojorca şi Tenerife), care au câte trei locuri de senator. Insulele mici au câte un loc de senator.

Fiecare comunitate autonomă alege un senator comunitar, plus câte un senator suplimentar pentru fiecare milion de locuitori. Alegerile senatoriale se desfăşoară prin scrutin plurinominal, cu excepţia unor insule.

Conform datelor oficiale, rezultatele alegerilor desfăşurate la 9 martie 2008 au fost următoarele:

	Formaţiunea politică
	% voturi
	Nr. mandate

	Partidul Socialist Muncitoresc (PSOE)
	43,64
	169

	Partidul Popular (PP)
	40,12
	153

	Stânga Unită (IU)
	3,80
	3

	Convergenţă şi Uniune în Catalonia (CiU)
	3,05
	11

	Stânga republicană din Catalonia (ERC)
	1,20
	6

	Blocul naţionalist din Galiţia (BNG)
	0,82
	2

	Coaliţia din Canare (CC)
	0,64
	2


Participarea la vot a fost foarte ridicată: 75,32%.

Partidul Socialist Muncitoresc (PSOE) al premierului socialist Jose Luis Rodriguez Zapatero a câştigat alegerile legislative şi senatoriale, obţinând 43,64% din voturi (+0,34% în raport cu alegerile precedente), faţă de 40,12% din voturi obţinute de Partidul Popular.

Şeful guvernului nu a obţinut însă majoritatea absolută, astfel încât va apela în continuare la colaborarea cu micile partide, pentru a forma majoritatea parlamentară.

În Senat, Partidul Popular a obţinut 101 mandate din cele 208 puse în joc, dintr-un total de 264. Partidul Socialist a obţinut 89 locuri de senatori. Grupul stângii catalane (PSC), împreună cu republicanii (ERC) şi cu ecologiştii s-au clasat pe poziţia a treia, cu 12 mandate. Naţionaliştii creştin-democraţi (CiU) au obţinut 4 mandate. Naţionaliştii basci democrat-creştini (PNU) au pierdut locuri, obţinând doar 2 mandate (faţă de 6 deţinute anterior). Coaliţia Insulelor Canare a pierdut 3 locuri în Senat.

Cele două principale formaţiuni politice spaniole şi-au menţinut hegemonia asupra scenei politice spaniole, obţinând împreună 83,76% din voturi, în detrimentul micilor partide. Cel mai mare perdant a fost partidul Stânga Unită, condusă de Gaspar Liamarez, care a recunoscut rezultatul slab obţinut în faţa "tsunami-ului bipartizan". Reculul micilor partide a fost apreciat drept un adevărat pericol pentru reprezentarea ideilor şi programelor diferite. 

Liderul Partidului Socialist, Jose Luis Rodriguez Zapatero, a afirmat clar că socialiştii vor deschide o nouă eră, din care vor încerca să excludă confruntarea şi să corecteze greşelile anterioare. Premierul Spaniei a subliniat că Partidul Socialist a obţinut o mare victorie şi că marele învingător a fost democraţia. 

Jose Luis Rodriguez Zapatero a afirmat că va încerca să conducă o Spanie unită şi diversă, liberă şi tolerantă, cu gândul la cei care suferă de lipsuri materiale.

Partidul Popular, condus de Mariano Rajoy, a suferit a doua înfrângere electorală, dar a înregistrat o creştere a voturilor pentru partidul său (+1,82%, faţă de 2004).

Jose Luis Rodriguez Zapatero, în vârstă de 47 de ani, este de formaţie jurist. Angajamentul său politic îşi are originea în istoria familiei, în care bunicul a fost executat de franchişti, în timpul războiului civil. În 1986, Jose Luis Rodriguez Zapatero, la 26 de ani, a devenit cel mai tânăr parlamentar. În anul 2000, el a devenit secretar general al Partidului Socialist, înlocuindu-l pe Joaquin Almunia. În anul 2004, după atentatele teroriste din martie, de la Atocha, Jose Luis Rodriguez Zapatero a câştigat alegerile. Iniţial a fost privit cu neîncredere, dar, în timp, el a reuşit să cucerească prin modul de a conduce, bazat pe obţinerea consensului. Premierul a reuşit să îşi impună cu determinare concepţia sa politică, denumită "Noua cale". Mulţi analişti consideră că alegerile legislative au fost câştigate de Partidul Socialist, mai ales datorită personalităţii premierului spaniol, adesea comparat cu fostul premier britanic, Tony Blair.

Marile provocări ale viitorului mandat vor fi legate de continuarea modernizării Spaniei, acţionându-se pentru combaterea  încetinirii creşterii economice şi pentru a se asigura o societate unită, în pace. Imediat după alegeri, premierul şi-a exprimat dorinţa de a obţine "o maximă stabilitate". Pentru aceasta, socialiştii vor încerca să aibă sprijinul naţionaliştilor catalani (Convergencia i Unio, Partidul Naţionalist basc)
.

 Partidul Socialist are doar 169 voturi, CiU are 11, iar PNV are 6 voturi. Foştii aliaţi, Stânga Unită, au pierdut multe voturi la actualele alegeri. Majoritatea absolută înseamnă 176 voturi din totalul a 350 posibile, în Camera inferioară a Parlamentului spaniol. Alianţele posibile cu partidele naţionaliste ar putea duce la situaţii dificile, determinate de impunerea unor politici regionale greu de acceptat pentru Spania.

Singura alianţă care ar asigura majoritatea ar fi cu Convergenţa şi Unitatea catalană (CiU), dar această variantă pare a fi dificilă, având în vedere rivalitatea dintre aceasta şi Partidul Socialist catalan
.

Sistemul politic spaniol va fi în continuare polarizat puternic în jurul problemei statutului acestor regiuni autonome, al problemelor economice şi al celor legate de imigraţie.

Alegerile au consolidat bipartidismul politic pe scena politică spaniolă, dominată de marile partide: Partidul Socialist şi Partidul Popular.

În politica externă, guvernul socialist a întreprins schimbări importante: a retras trupele spaniole din Irak, a susţinut Constituţia europeană şi ideea întoarcerii la Europa. O preocupare majoră a fost redefinirea relaţiei cu Statele Unite. Aceste coordonate vor fi menţinute probabil şi în viitor.

Prin votul lor, spaniolii au afirmat clar dorinţa de a deschide o nouă etapă în evoluţia ţării, o etapă fără confruntări.

Principala prioritate a viitorului guvern va fi relansarea economiei, pentru a evita o criză a încrederii. Vor fi luate probabil măsuri fiscale rapide pentru reducerea impozitelor.

Partidul Popular, obsedat de dorinţa de a ajunge la guvernare, a atacat neîncetat guvernul, abordând teme ca terorismul, economia, imigraţia. Această tentativă a eşuat datorită lipsei de proiect politic, de credibilitate, fiind acuzat de prea mare agresivitate, mai ales în problemele naţionale. Această înfrângere va duce probabil la o reformă în profunzime a partidului, la o confruntare între linia dură, actualmente dominantă, şi "centrişti".

În Catalonia şi Ţara Bascilor, partidele naţionaliste au înregistrat un recul politic, poziţiile dominante fiind ocupate de socialişti. Aceasta a demonstrat apropierea acestor regiuni de politica dusă de guvernul socialist. În Catalonia se vor confrunta în continuare linia independistă cu cea autonomistă, de centru-dreapta (CIU), dar rezultatele alegerilor au pus în evidenţă respingerea unor atitudini radicale.

Negocierile pentru formarea noului guvern au început prin consultarea formaţiunii catalane de centru-dreapta Convergenţă şi Uniune, dar şi a Partidului Naţionalist Basc. Acesta din urmă a afirmat, prin liderul său, Inigo Urkullu, că ar susţine guvernul socialist, dacă acesta va semna un acord prin care să fie acordată mai multă autonomie populaţiei basce.

Pe 15 martie 2008, Jose Luis Rodriguez Zapatero a afirmat în faţa Comitetului Federal al Partidului Socialist că va lupta împotriva terorismului ETA, aducând un omagiu ultimelor victime ale organizaţiei teroriste
. El a reamintit că tentativa anterioară de a negocia cu ETA a eşuat şi că va adopta o atitudine mai radicală. În discurs, el a reafirmat că o altă prioritate a guvernului va fi relansarea economiei.

Primul-ministru s-a angajat că va lucra intens şi rapid, pentru a îndeplini obiectivele noii etape
. Acestea vor viza dezvoltarea Spaniei, astfel încât aceasta să devină una din ţările dezvoltate ale lumii. Alte obiective vor fi legate de acordarea unei egalităţi depline femeilor şi eliminarea discriminării. În Parlament, grupul socialiştilor va dialoga cu celelalte grupuri parlamentare. Guvernul va încerca să asigure buna funcţionare a sistemului instituţional, pentru apărarea democraţiei şi libertăţii în faţa terorismului. Cât va deţine preşedinţia europeană, Spania va relansa proiectul european şi va pune în discuţie teme importante, precum: securitatea, schimbările climatice, imigraţia, lupta contra sărăciei. El a afirmat că în viitorul mandat va continua respectarea şi aplicarea valorilor fundamentale ale socialismului. Spania va fi în continuare o ţară în care vor convieţui în pace şi colaborare toţi cetăţenii săi. Aceştia vor trebui să lucreze împreună, cu rigoare şi pasiune, pentru viitorul Spaniei.

Luni, 14 aprilie 2008, premierul Jose Luis Rodriguez Zapatero a anunţat noul guvern spaniol, din care fac parte nouă femei şi opt bărbaţi. Din guvern fac parte: Maria Teresa Fernandez de la Vega- prim-vicepreşedinte şi purtător    de cuvânt; Pedro Solbes - vicepreşedinte şi ministru al economiei şi finanţelor; Miguel Angel Moratinos- ministru de externe; Carmen Chacon (37 ani) - ministru al apărării; Alfredo Perez Rubalcaba- ministru de interne; Basque Cristina Garmendia - ministru al ştiinţei şi inovaţiei; Andaluse Bibiana Aido (31 ani) - ministru al egalităţii; Miguel Sebastian- ministru al industriei, comerţului şi turismului; Elena Espinosa- va conduce "marele minister" al mediului, mediului rural şi marin; Celesto Corbacho- ministru al muncii şi imigraţiei; Mariano Fernandez Bermejo- ministru al justiţiei; Magdalena Alvarez- ministru al transporturilor şi infrastructurii.

	


	


	


	
	


	
	

	
	

	
	

	
	

	
	

	
	

	
	

	
	

	
	

	
	

	
	


	
	


� Corrine Deloy - Fondation Robert Schuman, 2.03.2008


� Jose Manuel Fajardo - Une Espagne ancore malade de son passé - 2007, Le Monde Diplomatique


� Sylvia Desazars de Montgailahard - Madrid et le monde CERI - Autrement, 2007


� Metroscopia - 26.02.2008


� TV Telecino - 11.03.2008


� El Mundo - 10.03.2008


� El Pais - 15.03.2008


� www.psoe.es

